Innocentius episcopus seruus seruorum Dei dilectis filiis abbati et conuentui Sancti Stephani et decano et capitulo capellæ ducis diuionensis lingonensis diocesis salutem et apostolicam benedictionem. Iustis petentium desideriis dignum est nos facilem prebere consensum et vota quæ a rationis tramite non discordant effectu prosequente complere. Eapropter dilecti in Domino filii vestris iustis postulationibus grato concurrentes assensu, compositionem super quadam prebenda quam vos filii abbas et conuentus petebatis in capella ducis diuionensis lingonensis diocesis inter vos amacabiliter initam, sicut sine prauitate prouide facta est, et sponte, ab utraque parte recepta et in autentico inde confecto plenius dicitur contineri, ad exemplar felicis recordationis Honorii papæ tertii predecessoris nostri, auctoritate apostolica confirmamus et presentis scripti patrocinio communimus. Nulli ergo omnino hominum liceat hanc paginam nostræ confirmationis infringere vel ei ausu temerario contraire. Si quis autem hoc attemptare presumpserit, indignationem omnipotentis Dei et beatorum Petri et Pauli apostolorum eius se nouerit incursurum. Datum Lugduni nonis martii, pontificatus nostri anno secundo.